Wedergeboorte en die Heilige Gees - www.bybelkennis.co.za
by Mitch Kalp · 05/06/2014
Hierdie ondervinding van die wedergeboorte is soms baie moeilik om in woorde te te beskryf. Daar is heelwat misterie verbonde aan die werking van die Heilige Gees in ons lewens.. Ons weet dat Hy werk, maar ons kan nie altyd verduidelik hoe Hy werk nie. Die werklike proses van wedergeboorte vind binne in ons plaas en is nie met ons oë waarneembaar nie.
Nikodemus, 'n Fariseër en lid van die Joodse Raad, stel duidelik belang in Jesus, maar hy is nog nie 'n dissipel van Jesus Christus nie. Ons sien dit uit sy onvermoë om te begryp waaroor Jesus praat (3:4). Jesus moes die hele proses van wedergeboorte aan hom verduidelik het. Dit is dan dat Jesus hom op die geheimsinnige werking van die Gees wys – dit is soos die wind wat waai. [Die Hebreeuse woord vir wind kan ook met Gees vertaal word. Wetende dat die Gees se werk, soos dié van die wind, onsigbaar is, is dit sinvol dat die Bybelskrywers dieselfde woord vir beide gebruik.]
Ons kan die wind voel en sy gevolge sien – takke wat waai – maar ons kan nie die wind self sien nie. Net so kan ons nie die Heilige Gees sien nie, maar sy werking is sigbaar in die vrugte wat Hy produseer. Ons weet ons is weergebore as ons bewyse van sy werking in ons harte sien.